Twee laerskoolboeties sterf skielik | Maroela Media
Die departement van onderwys het sy medelye uitgespreek oor twee boeties van 'n laerskool in Katlehong in Gauteng wat Dinsdag skielik gesterf het.
"Die departement betreur die tragiese voorval waartydens twee skoliere, 'n 10-jarige in graad 4 en 'n sewejarige in graad 1, gesterf het. Die twee seuns is broers," het Steve Mabona, provinsiale woordvoerder van die departement, gesê.
Die 10-jarige het in sy klas begin kla oor maagpyn en hy was naar. Hy is na 'n plaaslike kliniek geneem. Die sewejarige het kort daarna ook soortgelyke simptome getoon en is ook na die kliniek geneem. "Albei se toestand het versleg en hulle is met hul aankoms by die kliniek dood verklaar," het Mabona bygevoeg.
'n Onderwyser wat na die gesin se huis is om hulle oor die voorval in te lig, het gesien 'n vyfjarige by die huis toon ook soortgelyke simptome. "Die vyfjarige is ook na die kliniek geneem en is daarna na Thelle Mogoerane-hospitaal oorgeplaas vir dringende behandeling. Hy is in 'n kritieke maar stabiele toestand."
Panyaza Lesufi, Gautengse LUR vir onderwys, het 'n onafhanklike span aangestel om die oorsaak te bepaal.
Die departement het ook beraders na die skool en gesin ontbied.
Lesufi sal die skool Woensdag besoek.
En die ouers van hierdie kinders, toon hul ook dieselfde simptome? Indien nie moet daar dalk erenstig 'n ondersoek van stapel gestuur word vir vergiftiging. Dit is so hartseer, sterkte aan al die familie en vriende.